KIRJALLINEN KYSYMYS E-3068/97 komissiolle esittäjä(t): Amedeo Amadeo (NI) (2. lokakuuta 1997)

Aihe: Alaikäisten suojelu audiovisuaalisissa palveluissa

Asiani koskee vihreää kirjaa alaikäisten ja ihmisarvon suojelusta audiovisuaalisissa ja tietopalveluissa (KOM(96) 0483 lop.).

Kaikki uusien audiovisuaalisten palveluiden käyttäjiä koskevat järjestelyt ja määräykset, luokittelujärjestelmät ja merkinnät (tai luokittelu/koodaus), näyttävät tarjoavan tehokkaampia keinoja aineistojen valvomiseksi, sillä ne osoittavat sisältääkö tietty tuote kiellettyä tai vahingollista materiaalia sekä minkälaista kiellettyä/haitallista materiaalia.

Uusien joukkoviestimien tarjoamien palveluiden luonteesta johtuen pyydän ehdotonta luokittelua/merkintää kaikista aineistoista (myös kielletyistä ja haitallisista) sillä yhdessä jäsenvaltiossa kielletyksi arvioitu aineisto voi toisessa jäsenmaassa olla sallittu.

Alueellisesti kielletyksi julistaminen tai samantapainen järjestelmä vähentäisi riskiä, että kiellettynä yhdessä jäsenvaltiossa pidettyä tuotetta hankittaisiin ja käytettäisiin toisten jäsenvaltioiden kautta.

Komission jäsenen Marcelino Orejan komission puolesta antama yhteinen vastaus kirjallisiin kysymyksiin E-3068/97, E-3069/97, E-3070/97 ja E-3071/97 (13. marraskuuta 1997)

Vihreästä kirjasta alaikäisten ja ihmisarvon suojelusta audiovisuaalisissa ja tietopalveluissa käydyn keskustelun päätteeksi saavutettiin laaja yksimielisyys siitä, että alaikäisten ja ihmisarvon suojelussa ei varsinaisesti ole oikeudellisesti sääntelemätöntä tilaa; tämä koskee myös avoimia ja suljettuja online-palveluja. Alueellisen suvereniteetin periaatteen mukaisesti lainsäädäntöä sovelletaan kunkin valtion alueella ja offline-palveluihin sovellettavia periaatteita sovelletaan myös online-palveluihin. Suurin ongelma johtuu siitä, että usein yleisiä periaatteita on vaikea soveltaa, ja niitä on usein selvennettävä ja mukautettava.

Vihreää kirjaa koskevasta kuulemismenettelystä ((SEC (97) 1203. )) kävi ilmi, että jäsenvaltioiden, teollisuuden asianomaisten osapuolten yhteisön tasolla saavutettavia yhteisiä tavoitteita koskevien kansallisten vastausten koordinointi vahvistaisi kansallisten toimenpiteiden tehokkuutta. Komissio ottaa huomioon myös muissa toimielimissä tähän mennessä suoritetun vihreän kirjan seurannan sekä Internetin laitonta ja haitallista sisältöä koskevan tiedonannon ((KOM (96) 487 lopullinen. )) seurannan, eli 17. helmikuuta 1997 annetun neuvoston päätöslauselman, 24. huhtikuuta 1997 annetun parlamentin päätöslauselman ja kaksi Internet-työryhmän selvitystä, jotka on esitetty neuvostolle 28. marraskuuta 1996 ja 27. kesäkuuta 1997.

Luottamuksellisen ilmapiirin luomiseksi toimijoita ja käyttäjiä varten vihreän kirjan seurannasta laaditaan parhaillaan tiedonantoa, johon on liitetty neuvoston ehdotus suositukseksi alaikäisten ja ihmisarvon suojelusta audiovisuaalisissa ja tietopalveluissa. Online-palvelujen yhteisten vähimmäissuuntaviivojen tavoitteena on taata kansallisten itsesääntelykehysten kehittämisen johdonmukaisuus. Eurooppalaisella tasolla on tarkoitus aloittaa yhteistyö, jonka avulla voidaan löytää ratkaisuja ja yhteisiä työvälineitä. Lisäksi suunniteltujen yhteistyömekanismien avulla voidaan edistää yhteistyötä kansainvälisellä tasolla.

Alaikäisten tehokas suojelu online-tyyppisissä audiovisuaalisissa ja tietopalveluissa keskittyy neljään toisiaan täydentävään osa-alueeseen: tiedottaminen käyttäjille asiaan liittyvistä vaaroista ja käytössä olevista suojakeinoista; valiokäytäntöjen hyväksyminen alaikäisiä mahdollisesti vahingoittavan sisällön esittämisessä, mikä edellyttää varoitussivun, sisällön merkitsemisen tai luokittelun ja käyttäjän iän tarkistamisjärjestelmän tai muiden vastaavien suojakeinojen käyttöönottoa; tuki vanhempien harjoittamalle valvonnalle joustavin ja helppokäyttöisin järjestelyin (käyttäjän asentamat esto-ohjelmat tai estovaihtoehdot, joita toimijat aktivoivat rajoittaakseen pääsyä tiettyihin kohteisiin) sekä valitusten keskitetty hoitaminen. Asiaa käsitellään komission hyväksyttävänä olevassa suositusehdotuksessa.

Televisiopalvelujen vapaa liikkuvuus on vahvistettu niin sanotulla Televisio ilman rajoja -direktiivillä (Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY muuttamisesta 30 päivänä kesäkuuta 1997 annettu Euroopan parlamentin ja neuvoston direktiivi 97/36/EY ((EYVL L 202, 30.7.1997. ))), mutta muiden audiovisuaalisten ja tietopalvelujen liikkuvuus yli rajojen kuuluu pääasiassa EY:n perustamissopimuksen ja erityisesti palvelujen vapaan liikkuvuuden periaatteen noudattamisen (59 artikla) piiriin. Jäsenvaltioilla on kuitenkin mahdollisuus toteuttaa erotuksetta yleistä etua koskevien syiden perusteella sovellettavia toimenpiteitä, jos kyseiset toimenpiteet ovat tarkasti oikeassa suhteessa noudatettuihin tavoitteisiin ja muita vähemmän rajoittavia toimenpiteitä ei sovelleta.

Pantaessa täytäntöön ehdotusta neuvoston suositukseksi alaikäisten ja ihmisarvon suojelusta audiovisuaalisissa ja tietopalveluissa suunniteltujen yhteistyömekanismien avulla voidaan kaikissa jäsenvaltioissa torjua selvästi lainvastaista sisältöä (ihmisarvoa loukkaavaa sisältöä kuten lapsipornografiaa). Perustellusti voidaan odottaa, että yhteistyön avulla voidaan ajan mittaan edistää soveltuvien menettelyjen kehittämistä sellaisissa tapauksissa, joissa sisältö on laillista yhdessä jäsenvaltiossa ja lainvastaista toisessa.